**Kerecsend Község Önkormányzata Képviselő-testületének**

**9/2021. (IX.30.) önkormányzati rendelete**

**az adóztatási feladatokat ellátó köztisztviselők anyagi érdekeltségének rendszeréről**

Kerecsend Község Önkormányzatának Képviselő-testülete, a helyi adókról szóló 1990. évi C. törvény 45. §- ában, valamint a Magyarország Alaptörvénye 32. cikk (1) bekezdés a) pontjában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 13. pontjában meghatározott feladatkörében eljárva a következőket rendeli el:

**1. §** Az anyagi érdekeltségi rendszer célja az önkormányzat ügykörébe tartozó adók, valamint az adók módjára behajtandó köztartozások hatékony beszedésének elősegítése, az elérhető adóbevételek növelése, az adóhátralékok növekedésének elkerülése, az adóellenőrzési feladatok ösztönzése különös tekintettel az adókötelezettségüknek önként eleget nem tevők körében az adóforrások szélesebb körű feltárására, az adók leggyorsabb eljárásban történő előírására és beszedésére.

**2. §** A rendelet hatálya kiterjed a Kerecsendi Közös Önkormányzati Hivatalban dolgozó és az adóigazgatási feladatokat ellátó, valamint a helyi adóellenőrzési feladatokkal megbízott közszolgálati tisztviselőkre.

**3. §** (1)Az érdekeltségi alap képzése az alábbi forrásokból történik:

a) Az Önkormányzat ügykörébe tartozó adókban és talajterhelési díjban jogerősen megállapított és beszedett adóhiány 50 %-a,

b) A beszedett adó, talajterhelési díj, mulasztási bírság, valamint késedelmi pótlék 50 %-a,

c) Az esedékesség időpontjáig meg nem fizetett és a 2.§-ban szereplők eredményes tevékenysége révén beszedett adótartozás 10 %-a.

(2) Az (1) bekezdés szerint képzett érdekeltségi alap éves szinten nem haladhatja meg az e rendelet hatálya alá tartozó személyeket a 4. § (3) bekezdés alapján megillető érdekeltségi jutalék - adót és járulékot is magában foglaló – összegét.

**4. §** (1) Az érdekeltségi alapból akkor lehet kifizetést teljesíteni, ha az évi adó- és talajterhelési díj bevétel eléri az önkormányzat ügykörébe tartozó adók folyó évi helyesbített terhelése korrigált összegének megfelelő fizetési kötelezettség 80 %-át.

(2) A folyó évi helyesbített előírás korrigált összegének megállapításánál figyelmen kívül kell hagyni a nem jogerős vagy nem esedékes előírásokat, a visszatérítés címén előírt, valamint a bíróság által felfüggesztett, illetve a csőd- és felszámolási eljárások keretében tartozásként nyilvántartott összegeket.

(3) A jelen rendelet hatálya alá tartozó személyeket legfeljebb 2 havi érdekeltségi jutalék illeti meg, melyet a jogosultaknak a teljesítési időszak utolsó havi besorolási alapbérének alapulvételével kell elszámolni.

(4) Az érdekeltségi jutalékot két részletben, július 31-ig (előleg), illetve az adóévet követő év január 31. napjáig kell kifizetni, feltéve, hogy a fedezetéül szolgáló érdekeltségi alap rendelkezésre áll. Előlegként legfeljebb a kifizetéskor érvényes alapbér másfélszerese kerülhet kifizetésre.

(5) Amennyiben az érdekeltségi jutalék kifizetésére jogosult személy a rá vonatkozó jogszabály alapján őt megillető rendes szabadságon túl tizenöt napot meghaladóan a munkából távol volt, részére a jutalék időarányos része fizethető ki.

(6) Az érdekeltségi jutalék az év közben nyugdíjba vonulót is megilleti, mértékéről a jegyző jogosult dönteni figyelembe véve a (3) bekezdésben meghatározott korlátot is.

(7) A munkaviszony egyéb módon történő megszüntetése esetén az érintett személy részére jutalékot fizetni nem lehet.

(8) Az érdekeltségi jutalék fegyelmi eljárás alatt, illetőleg érvényes fegyelmi büntetés hatálya alatt álló személy részére nem fizethető ki.

**5. §** (1) Az érdekeltségi alapot képező bevételekről és az azokból teljesített kiadásokról tételes részletezettségű nyilvántartást kell vezetni.

(2) Az érdekeltségi alap év végi maradványa a következő évre nem vihető át.

(3) Az érdekeltségi alapnak fedeznie kell a jutalékként kifizetett összeg adó- és járulékterheit is.

(4) A jutalék kifizetését a jegyző engedélyezi.

**6. §** (1) Ez a rendelet 2022. január 1-jén lép hatályba.

Sári László Kiss Sándor

polgármester címzetes főjegyző

**Általános indokolás**

**az adóztatási feladatokat ellátó köztisztviselők anyagi érdekeltségének rendszeréről szóló**

**9/2021. (IX.30.) önkormányzati rendelethez**

Az önkormányzat az ügykörébe tartozó adók és illetékek hatékony beszedésének elősegítésére a feltárt és beszedett adóhiányból, valamint a beszedett adó- és illetéktartozásból az önkormányzatot megillető bevétel terhére a helyi adókról szóló 1990. évi C. törvény 45 §-a alapján megteremti az anyagi érdekeltség feltételeit.

**Részletes indokolás**

3. §-hoz

Az érdekeltségi alap képzésének forrásait határozza meg a Kerecsendi Közös Önkormányzati Hivatal Demjéni Kirendeltségén működő hasonló tárgyú szabályozás tapasztalatai alapján.

4. §-hoz

Az érdekeltségi alapból történő kifizetés szabályait részletezi.

5. §

Az alap nyilvántartásának és felhasználásának szabályait határozza meg.

6.§

A rendelet hatálybalépéséről rendelkezik.